„Elakadt” – itt a belső levél, amelyben a 4iG a T-Systems-ügylet bedőlését magyarázza
A T-Systems Magyarország átvilágítását követően a tárgyalások elakadtak” – ezzel magyarázta a 4iG bizalmas, a munkatársaknak szánt belső levelében, miért álltak el a maguknál jóval nagyobb cég felvásárlásától. Vagyis a birtokunkba került körlevélben mintha a saját embereiknek az „elakadást” azzal magyaráznák, hogy a T-Systems oldalán merült volna fel valamilyen nem várt körülmény, bár a valódi okot házon belül sem árulták el.
Kedden jelentette be a 4iG a tőzsde honlapján, hogy mégsem veszi meg a T-Systemst a Magyar Telekomtól. Az év üzletének is titulált felvásárlás bedőlése a piac számára váratlan volt, a szűkszavú közleményből ennek valódi oka nem derült ki, csak az az állítás fogalmazódott meg benne, hogy az előzetes megállapodás felmondását a 4iG kezdeményezte.

A hírre a 4iG részvényei a tőzsdén annak ellenére beszakadtak, hogy az elnök-vezérigazgató Jászai Gellért egy interjúban igyekezett cáfolni a velük kapcsolatos pletykákat, a T-Systems ügylettől való elállást pedig azzal magyarázta, hogy túl nagy hitel kellene hozzá. Ez annyiban stimmel, hogy a nagyságrendekkel nagyobb T-Systems felvásárlását eddig is sokan úgy kommentálták, hogy ez lenne az a kivételes eset, amikor a kis hal eszi meg a nagyot.

A tőzsde által is erősen kötött felek szigorúan titkolják a döntés indokait, illetve az ide vezető folyamatot, ezért felettébb érdekes az a birtokunkba került belső levél, amelyben Jászai Gellért tájékoztatta a munkatársakat a kútba esett bizniszről. Ez amúgy bevett eljárás, hogy a kollégák ne a sajtóból értesüljenek a történésekről, hanem ismerjék a cég saját magyarázatát.

A teljes jogi-pénzügyi átvilágítástól függött

A körlevél természetesen nem avat be minden 4iG-s munkatársat a vezetőség által ismert, valószínűleg szigorú titoktartással levédett információkba, de a megfogalmazásai a teljes céges hírzárlat miatt érdekesek:

Először is emlékeztetnek benne arra, hogy bár „elvi ajánlatot tettek az informatikai vállalat részvényeinek megszerzésére”, ebben az előzetes megállapodásban az szerepelt, hogy „a tranzakció eredményes zárása a T-Systems Magyarország jogi és pénzügyi átvilágításától, valamint a részletekre is kiterjedő üzleti tárgyalásoktól függ”.

Ezt követően a 4iG vezetői keményen dolgoztak azon, hogy a társaság „érdekeit maximálisan érvényesítsék a Telekommal folytatott tárgyalásokon”.

   „A T-Systems Magyarország átvilágítását követően azonban a tárgyalások elakadtak”

– írják. Nyilván értelmezéstől függ, de ezzel a belső levélben akár arra is utalhatnak, hogy a felvásárolni kívánt cég ilyenkor szokásos, minden részletre kiterjedő átvizsgálása során merült fel volna valami, ami miatt elment a kedvük az üzlettől.

Megerősítik házon belül is, hogy „a 4iG kezdeményezésére a vállalatok úgy döntöttek, hogy kölcsönösen visszalépnek az ügylettől”, amivel a 4iG igazgatósága „nehéz, ugyanakkor megfontolt és felelősségteljes döntést hozott”. Fennállásuk óta a 2019-es esztendő a legeredményesebb évük, ezért jövőre is marad a „növekedési pályájuk”, az üzleti stratégiájukat folytatják.

Azért még maradnak konzorciumban

A döntés nem befolyásolja a felek között korábban létrejött konzorciumi és egyéb üzleti megállapodásokat sem, azok változatlan feltételekkel hatályban maradnak – olvasható a Jászai Gellért nevében körbeküldött tájékoztatásban.

Diplomatikusan hozzáteszik: a visszalépés ellenére változatlanul hisznek abban, hogy „a nagyvállalati és az állami szektorban a 4iG és a Magyart Telekom szoros együttműködése mindkét társaság számára kölcsönös üzleti előnyökkel járna”, ezért vizsgálják a további együttműködési lehetőségeket.

Megkerestük a 4iG-t, amely nem kívánta kommentálni a kiszivárgott levél tartalmát. A T-Systems sajtóosztályának is elküldtük kérdéseinket, cikkünk megjelenése után futott be válaszuk, miszerint ők sem kívánnak reagálni az értesülésre.

Az év informatikai visszatáncolását megelőző írásainkat a témában itt találja!

A 4iG Mészáros Lőrinc egykori jobbkeze, Jászai Gellért érdekeltségében és elnök-vezérigazgatása alatt áll, az elmúlt időszakban sorra nyeri az állami közbeszerzéseket. A T-Systems ennek ellenére jóval nagyobb vállalat nála. Összehasonlításképp: a T-Systems 114 milliárdos árbevétel mellett kétmilliárd forint profitot termelt, eszközállománya 83 milliárd forint volt. A 4iG ehhez képest 14 milliárd forint árbevételt és 101 millió forint profitot ért el, eszközállománya 8,4 milliárd forint. A 4iG 2018 nyarán lett része a Mészáros Lőrinc-féle Opus-cégbirodalomnak, idén júniusban viszont az egykori felcsúti polgármester váratlanul megvált a társaságtól, a cégtulajdon döntő része Jászai Gellérthez került, aki korábban a Mészáros-birodalom működtetője volt, ám azóta otthagyta a Konzum–Opust. A 4iG ezután jelentette be, hogy felvásárolná a T-Systemset.
T-Systems Magyarország 4iG Nyrt. felvásárlás informatika Telekom